CELEX: 32020R0351
Language: el
Date: 2020-02-28 00:00:00
Title: Κανονισμός (ΕΕ) 2020/… της Επιτροπής της 28ης Φεβρουαρίου 2020 για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση κιτρικού οξέος (E 330) στα προϊόντα κακάο και σοκολάτας (Κείμενο που παρουσιάζει ενδιαφέρον για τον ΕΟΧ)

4.3.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 65/1
               
            
         ΚΑΝΟΝΙΣΜΟΣ (ΕΕ) 2020/… ΤΗΣ ΕΠΙΤΡΟΠΗΣ
         της 28ης Φεβρουαρίου 2020
         για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση κιτρικού οξέος (E 330) στα προϊόντα κακάο και σοκολάτας
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3,
         Εκτιμώντας τα ακόλουθα:
         
                     (1)
                  
                  
                     Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο με τα πρόσθετα τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
                  
               
                     (2)
                  
                  
                     Ο εν λόγω κατάλογος μπορεί να επικαιροποιείται σύμφωνα με την ενιαία διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου (2), είτε με πρωτοβουλία της Επιτροπής είτε ύστερα από υποβολή αίτησης.
                  
               
                     (3)
                  
                  
                     Σύμφωνα με το παράρτημα II του κανονισμού (ΕΚ) αριθ. 1333/2008, το κιτρικό οξύ (E 330) είναι εγκεκριμένο πρόσθετο τροφίμων στην κατηγορία τροφίμων 05.1 «Προϊόντα κακάο και σοκολάτας όπως εμπίπτουν στην οδηγία 2000/36/ΕΚ» σε ανώτατο επίπεδο 5 000 mg/kg.
                  
               
                     (4)
                  
                  
                     Στις 6 Μαρτίου 2018 υποβλήθηκε αίτηση για την τροποποίηση των όρων χρήσης του κιτρικού οξέος (E 330) που περιλαμβάνεται στην κατηγορία τροφίμων 05.1 «Προϊόντα κακάο και σοκολάτας όπως εμπίπτουν στην οδηγία 2000/36/ΕΚ», αυξάνοντας το ανώτατο επίπεδο χρήσης του σε 10 000 mg/kg για τη σοκολάτα γάλακτος. Στη συνέχεια, η αίτηση κοινοποιήθηκε στα κράτη μέλη, σύμφωνα με το άρθρο 4 του κανονισμού (ΕΚ) αριθ. 1331/2008.
                  
               
                     (5)
                  
                  
                     Το κιτρικό οξύ (E 330), όταν χρησιμοποιείται ως σταθεροποιητής στην πάστα κακάου που περιέχει υψηλά επίπεδα πολυφαινολών, μειώνει το pH και αντιδρά με μέρος των πολυφαινολών, με αποτέλεσμα να εντείνεται το χρώμα της πάστας του κακάου σε χαρακτηριστικές αποχρώσεις του ροζ και να προσδίδεται όξινη γεύση μούρων. Τόσο οι ρόδινες αποχρώσεις όσο και η όξινη γεύση μούρων εξακολουθούν να είναι εμφανείς στο τελικό προϊόν, δηλαδή στη σοκολάτα. Από την αίτηση προκύπτει ότι το επιτρεπόμενο επί του παρόντος ανώτατο όριο των 5 000 mg/kg δεν επαρκεί για την επίτευξη των επιθυμητών ροζ αποχρώσεων και της όξινης γεύσης μούρων, το οποίο μπορεί να επιτευχθεί με το ανώτατο επίπεδο των 10 000 mg/kg. Για την αντίδραση μεταξύ κιτρικού οξέος (E 330) και πολυφαινολών απαιτείται σταθερή αναλογία κιτρικού οξέος (E 330) σε σχέση με την πάστα κακάο και, επομένως, το υψηλότερο επίπεδο χρήσης κιτρικού οξέος (E 330) συνεπάγεται αύξηση της ολικής στερεοποιημένης ξηρής ουσίας του κακάου στο τελικό προϊόν. Επομένως, το τελικό αυτό προϊόν θα είναι σύμφωνο με τον ορισμό της σοκολάτας γάλακτος που περιλαμβάνεται στο παράρτημα I της οδηγίας 2000/36/ΕΚ του Ευρωπαϊκού Κοινοβουλίου και του Συμβουλίου (3).
                  
               
                     (6)
                  
                  
                     Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητά τη γνώμη της Ευρωπαϊκής Αρχής για την Ασφάλεια των Τροφίμων για την επικαιροποίηση του ενωσιακού καταλόγου προσθέτων τροφίμων ο οποίος παρατίθεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις στις οποίες η εν λόγω επικαιροποίηση δεν ενδέχεται να έχει επίδραση στην ανθρώπινη υγεία.
                  
               
                     (7)
                  
                  
                     Η ασφάλεια του κιτρικού οξέος (E 330) αξιολογήθηκε το 1990 από την Επιστημονική Επιτροπή Τροφίμων, η οποία καθόρισε την αποδεκτή ημερήσια πρόσληψη ως «μη προσδιορισμένη» (4). Ο όρος «μη προσδιορισμένη» χρησιμοποιείται όταν, με βάση τα διαθέσιμα τοξικολογικά, βιοχημικά και κλινικά δεδομένα, η συνολική ημερήσια πρόσληψη της ουσίας, λόγω της φυσικής παρουσίας της και της χρήσης ή των χρήσεών της σε τρόφιμα στα επίπεδα που είναι αναγκαία για την επίτευξη του επιθυμητού τεχνολογικού αποτελέσματος, δεν παρουσιάζει κίνδυνο για την υγεία.
                  
               
                     (8)
                  
                  
                     Το κιτρικό οξύ (Ε 330) είναι πρόσθετο τροφίμων που έχει εγκριθεί σε ποικιλία τροφίμων σύμφωνα με το παράρτημα II του κανονισμού (ΕΚ) αριθ. 1333/2008. Η αύξηση του ανώτατου ορίου του σε 10 000 mg/kg για τη σοκολάτα γάλακτος δεν αναμένεται να έχει σημαντικό αντίκτυπο στη συνολική έκθεση.
                  
               
                     (9)
                  
                  
                     Δεδομένου ότι για την έγκριση της χρήσης κιτρικού οξέος (E 330) στη σοκολάτα γάλακτος σε ποσότητα 10 000 mg/kg απαιτείται επικαιροποίηση του ενωσιακού καταλόγου η οποία δεν ενδέχεται να έχει επίδραση στην ανθρώπινη υγεία, δεν κρίνεται απαραίτητο να ζητηθεί η γνώμη της Αρχής.
                  
               
                     (10)
                  
                  
                     Ως εκ τούτου, είναι σκόπιμο να εγκριθεί η χρήση κιτρικού οξέος (E 330) στη σοκολάτα γάλακτος σε ποσότητα 10 000 mg/kg.
                  
               
                     (11)
                  
                  
                     Συνεπώς, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα.
                  
               
                     (12)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 28 Φεβρουαρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 354 της 31.12.2008, σ. 16.
         
            (2)  Κανονισμός (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (ΕΕ L 354 της 31.12.2008, σ. 1).
         
            (3)  Οδηγία 2000/36/ΕΚ του Ευρωπαϊκού Κοινοβουλίου και του Συμβουλίου, της 23ης Ιουνίου 2000, για τα προϊόντα κακάο και σοκολάτας που προορίζονται για τη διατροφή του ανθρώπου (ΕΕ L 197 της 3.8.2000, σ. 19).
         
            (4)  Εκθέσεις της επιστημονικής επιτροπής τροφίμων, εικοστή πέμπτη σειρά, 1991, σ. 13 (https://ec.europa.eu/food/sites/food/files/safety/docs/sci-com_scf_reports_25.pdf)
      
      
         
            ΠΑΡΑΡΤΗΜΑ
            Στο μέρος Ε του παραρτήματος II του κανονισμού (ΕΚ) αριθ. 1333/2008, στην κατηγορία τροφίμων 05.1 «Προϊόντα κακάο και σοκολάτας όπως εμπίπτουν στην οδηγία 2000/36/ΕΚ», παρεμβάλλεται η ακόλουθη νέα εγγραφή μετά την εγγραφή E 330:
            
               
                            
                        
                        
                           «Ε 330
                        
                        
                           Κιτρικό οξύ
                        
                        
                           10 000 
                        
                        
                            
                        
                        
                           μόνο σοκολάτα γάλακτος»